**Povzetek revizijskega poročila *Podeljevanja koncesij za opravljanje osnovne zdravstvene dejavnosti na primarni ravni Občine Tišina***

Računsko sodišče je izvedlo revizijo *pravilnosti podeljevanja koncesij za opravljanje osnovne zdravstvene dejavnosti na primarni ravni* v 7 občinah, in sicer v Občini Tišina (v nadaljevanju: občina), Občini Žiri, Občini Cirkulane, Občini Šempeter - Vrtojba, Občini Naklo, Občini Škofljica in Mestni občini Koper.

Cilj revizije je bil izrek mnenja o pravilnosti poslovanja občine v delu, ki se nanaša na podeljevanje koncesij za opravljanje osnovne zdravstvene dejavnosti na primarni ravni v letu 2018. Računsko sodišče je o pravilnosti poslovanja občini izreklo *negativno mnenje*.

Občina je pri podelitvi nove koncesije ravnala v nasprotju z Zakonom o zdravstveni dejavnosti, saj koncesijski akt ni vseboval vseh predpisanih določil, z izbranim koncesionarjem pa je sklenila koncesijsko pogodbo in dopustila njeno opravljanje, kljub temu da niso bile izpolnjene vse zakonske zahteve glede izpolnjevanja pogojev, ki jih določa Zakon o zdravstveni dejavnosti. Občina je ravnala v nasprotju z Zakonom o zdravstveni dejavnosti tudi, ker je koncesionarjema, ki sta jima bili pred spremembo zakona v letu 2017 podeljeni koncesiji za določen čas in bi se čas njune veljavnosti iztekel po preteku 15 let od uveljavitve tega zakona, z odločbo o spremembi koncesijske odločbe novo obdobje podelitve koncesije določila v nasprotju z zakonom. Občina pri koncesionarju, s katerim je sklenila koncesijsko pogodbo pred spremembo zakona, ni preverila, ali je v roku izpolnil v zakonu določene pogoje za opravljanje koncesije, katerih neizpolnjevanje je razlog za odvzem podeljenih koncesij.

Računsko sodišče od občine ni zahtevalo predložitve odzivnega poročila, saj je občina med revizijskim postopkom sprejela ustrezne popravljalne ukrepe za odpravo vseh razkritih nepravilnosti.

Ljubljana, 5. februarja 2020